RÅDETS AFGØRELSE af 26. februar 1996 om ændring af afgørelse 91/115/EØF om nedsættelse af et udvalg for penge-, kreditmarkeds- og betalingsbalancestatistik (96/174/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til udkast til afgørelse, forelagt af Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale udvalg (3),

under henvisning til udtalelse fra Det Europæiske Monetære Institut (4), og

ud fra følgende betragtninger:

Ifølge traktatens artikel 109 F og artikel 2 i protokollen om statutten for Det Europæiske Monetære Institut (EMI) skal EMI bidrage til at skabe de betingelser, der er nødvendige for overgangen til tredje fase af Den Økonomiske og Monetære Union, ved at styrke samordningen af den monetære politik med henblik på at sikre prisstabilitet, ved at sørge for de nødvendige forberedelser til at oprette Det Europæiske System af Centralbanker (ESCB) og til at føre en fælles monetær politik og indføre en fælles valuta i tredje fase og ved at overvåge ecu'ens udvikling;

ifølge traktatens artikel 109 F, stk. 3, skal EMI senest den 31. december 1996 fastlægge de vedtægtsmæssige, organisationsmæssige og logistiske rammer, der er nødvendige for, at ESCB kan udføre sine opgaver i tredje fase af Den Økonomiske og Monetære Union, og hvor det er nødvendigt fremme harmoniseringen af de regler og den praksis, der gælder for indsamling, udarbejdelse og udgivelse af statistikker inden for dets kompetenceområde;

ifølge artikel 5 i protokollen om statutten for ESCB og Den Europæiske Centralbank (ECB) skal ECB bistået af de nationale centralbanker indsamle de nødvendige statistiske oplysninger og skal samarbejde med Kommissionen; der er derfor i anden fase behov for at udarbejde de nødvendige samarbejdsprocedurer som led i gennemførelsen af Den Økonomiske og Monetære Union;

afgørelse 91/115/EØF (5) bør ændres i overensstemmelse hermed -

TRUFFET FØLGENDE AFGØRELSE:

Eneste artikel

Afgørelse 91/115/EØF ændres således:

1) Følgende artikel indsættes:

»Artikel 3a

Udvalget kan afgive udtalelse på eget initiativ om alle spørgsmål vedrørende statistikker af fælles interesse for Kommissionen og de nationale statistiske kontorer på den ene side og Det Økonomiske Monetære Institut (EMI) og medlemsstaternes centralbanker på den anden side. Under udførelsen af sit arbejde bør udvalget afgive udtalelse til alle berørte parter.«

2) Artikel 4 affattes således:

»Artikel 4

Udvalget består af en, to eller tre repræsentanter for hver medlemsstat, som kommer fra de vigtigste institutioner, der beskæftiger sig med penge-, kreditmarkeds-, og betalingsbalancestatistik, samt af en, to eller tre repræsentanter for Kommissionen og en, to eller tre repræsentanter for EMI. Herudover kan en repræsentant for Det Monetære Udvalg deltage i udvalgets møder som observatør. Hver medlemsstat har en stemme, og Kommissionen og EMI har hver en stemme.

Repræsentanter for andre organisationer samt enhver, der er i stand til at bidrage til udvalgets arbejde, kan, hvis udvalget beslutter dette, deltage i dets møder.«

3) Artikel 5 affattes således:

»Artikel 5

Udvalget vælger sin formand i henhold til bestemmelserne i udvalgets forretningsorden.«

Udfærdiget i Bruxelles, den 26. februar 1996.

På Rådets vegne

S. AGNELLI

Formand

(1) EFT nr. C 359 af 16. 12. 1994, s. 10.

(2) EFT nr. C 269 af 16. 10. 1995, s. 198.

(3) EFT nr. C 397 af 31. 12. 1994, s. 52.

(4) Udtalelse af 16. januar 1995.

(5) EFT nr. L 59 af 6. 3. 1991, s. 19.